Predkladacia správa

Predkladaný materiál nadväzuje na materiál Priority 18-mesačného predsedníctva Francúzska, Českej republiky a Švédska v Rade EÚ , ktorý bol schválený na zasadnutí vlády SR dňa 15. októbra 2008.  So začiatkom španielskeho predsedníctva odštartovalo ďalšie osemnásťmesačné trojpredsedníctvo Rady EÚ – spoločné predsedníctvo Španielska, Belgicka a Maďarska v období roku 2010 a 1. polroku 2011. Tieto krajiny pripravili a predložili spoločný 18-mesačný program Rady EÚ, ktorý prerokovala a schválila Rada pre všeobecné záležitosti EÚ dňa 7. decembra 2009.
Cieľom spoločného programu je vytýčiť smerovanie EÚ a hlavné úlohy na dlhšie obdobie tak, aby sa predišlo fragmentácii úsilia členských krajín. Vzhľadom na dlhodobejší charakter garantuje 18-mesačný program kontinuitu práce EÚ. Ústrednými oblasťami práce trojpredsedníctva budú najmä: implementácia Lisabonskej zmluvy, Stratégia EÚ2020 ako nástupca Lisabonskej stratégie, otázky rozpočtu Únie a novej finančnej perspektívy, hospodárska situácia, zmena klímy, životné prostredie a energetika, spoločná zahraničná a bezpečnostná politika, Štokholmský program v oblasti spravodlivosti a vnútorných záležitostí a počas maďarského predsedníctva v 1. polroku 2011 aj Dunajská stratégia.
Predkladaný materiál zhrňujúco informuje o programe 18-mesačného predsedníctva Španielska, Belgicka a Maďarska v Rade EÚ a vytyčuje priority SR na uvedené 18-mesačné obdobie s cieľom zodpovedne zamerať prípravu pozícií SR na kľúčové diskusie v EÚ, resp. na oblasti nášho partikulárneho záujmu.  
Materiál sa člení na štyri časti. Prvá časť materiálu je stručným zhodnotením predchádzajúceho 18-mesačného predsedníctva Francúzska, Českej republiky a Švédska v Rade EÚ (v období 2. polroku 2008 a roku 2009), na ktoré terajšie trojpredsedníctvo nadväzuje. V druhej časti je spracované zhrnutie - strategický rámec trojpredsedníctva Španielska, Belgicka a Maďarska obsiahnutý v aktuálnom 18-mesačnom programe. Tretia časť predstavuje hlavné priority SR v kontexte programu Rady. Posledná časť začleňuje 18-mesačné obdobie do rámca dlhodobých priorít Slovenska vo vzťahu k EÚ. 
Materiál sa predkladá ako informačný. Nemá finančné, ekonomické, environmentálne vplyvy a ani vplyv na zamestnanosť a podnikateľské prostredie.